Battlefield Vietnam
Tippek-trükkök az életben maradáshoz

A következő négy oldalon megismertetünk titeket azokkal a hasznos információkkal, melyek elengedhetetlenek minden olyan újonc számára, akik most ismerkednek a Battlefield világával. Lehet, hogy néhány, sokak számára egyértelmű tény is felüti majd a fejét, de reméljük, a tapasztalt rókáknak is tudunk még újat mondani.

Az alapszabályokról

A Battlefield Vietnam csapatorientált többszereplős játék, melyben a ’60-as, ’70-es évek korhű katonai járműveivel és fegyvereivel felszerelve két szembenálló fél küzd egymással. A leggyakoribb játékmód a Conquest, amelyben a pályán lévő kontrollpontok megszerzése és megtartása a cél; minél több ilyen pontot birtokol csapatunk, annál kevésbé fogy a csapat ticket-pontja, ami ha eléri a nullát, a csapat veszít. Ezeken a pontokon halálunk esetén újjáéledhetünk, a szerveren beállított időkorláton belül – ha véletlenül saját társunkkal végeztünk, az újjászületési idő meg is háromszorozódhat (az Enter billentyűvel bármikor kiválaszthatjuk a kívánt helyszínt). Kontrollpontot, vagy más néven zászlót foglalni egyszerűen úgy lehet, hogy megközelítjük azt, majd bizonyos időt töltünk el mellette. Minél többen állunk oda egy ellenséges zászlóhoz, annál gyorsabban foglaljuk el azt. Amikor a számláló a feléhez ér (általában 15mp), a pontot semlegesítettük, s ekkor ellenséges játékos már nem születhet meg ott. A következő 15 másodpercben végére a zászló a miénk lesz.

Csapatjátékról lévén szó, az igazi cél nem az egyén, hanem a csapat győzelme, de a játék egyénenként is pontoz. Minden zászló semlegesítése egy pontot ér, ha el is tudjuk foglalni azt, még két pontot kapunk. Ezen kívül minden egyes ellenfél kiiktatásáért egy pont jár, saját társunk véletlen vagy szándékos megöléséért pedig mínusz egy pontot kapunk, illetve halmazati büntetésként 15-30 másodperces letöltendő szabadságvesztést, a következő megszületésig. A BFV új játékmódjában, az Evolutionben (ahol a szabályok megegyeznek az előbb említett Conquest móddal) egyéni pontszámunkat pályáról pályára továbbvihetjük. Ezen kívül bekerült a játékba a Custom Combat opció is, amelyben a pályán található összes fegyvert, járművet, és még a harcoló feleket is úgy módosíthatja a szerver indítója, ahogy csak szeretné – aminek eredménye gyakran igen különleges csata lesz.

Gyalogság

A játékban természetesen gyalogosokat alakítunk, a csatlakozás után a gép azonnal besoroz minket a kisebb létszámú oldalra, amit fogadjunk el, és ne álljunk át a létszámfölényben álló oldalra. Elsőként két dolgunk van: kiválasztani a megjelenési helyünket, és felszerelésünk típusát. A BF1942-től eltérően négy típust különböztetünk meg, akikkel két-két fegyver közül választhatunk. Ezen kívül kialakíthatjuk megjelenésünket is, de ennek túl sok értelmét nem látom, hiszen választásunkat le kell korlátozni két fej-, és két testtípusra. Lássunk pár alaptanácsot a kezdők számára:

-	Ha automata fegyverrel rendelkezel, igyekezz minél rövidebb sorozatokat leadni a távolban feltűnő ellenfeleidre, mert a fegyverek folyamatos tüzelés esetén könnyen félrehordanak. Ha teheted, guggolj (CTRL), vagy hasalj le (Z). Persze ha közelharcba keveredsz, ne tétovázz, hogy rátapadsz-e a bal egérgombra…
-	A BF1942-vel ellentétben, ha a tár kiürül, nem kell cserélni, a gép automatikusan megteszi ezt helyettünk.
-	A gránátokat messzebbre elhajíthatod, ha dobás előtt egy pillanattal felugrasz a levegőbe, másodlagos tüzelési módban pedig a lábad alá dobhatod.
-	Gyakran előfordul, hogy párbajt kell folytatnunk valamilyen eltévedt ellenféllel, és ilyenkor a kapkodásban eszeveszett tüzelésbe kezdünk – amitől fegyverünk tárja pillanatok alatt kiürül. Ne próbálkozzunk az újratöltéssel! Túl sok időbe és talán az életünkbe fog kerülni. Inkább váltsunk oldalfegyverre, vagy kapjunk elő valamilyen vágóeszközt, és azzal essünk neki a másiknak.
-	Tankok, vagy egyéb, géppuskával felszerelt páncélozott járművek ellen nincs túl sok esélyünk, de azért lehet próbálkozni. Gránátjainkat igyekezzünk a tank alá dobni, ha pedig tankelhárító felszerelést választottunk, célozzunk a tank hátuljára.
-	Ha egy vészesen sérült tank pilótája úgy dönt, inkább kiszáll, és lelő minket, mintsem felrobbanjon tankjával együtt, gyakran győzhet. Ha nem látjuk őt, csak azt halljuk, hogy a motor leáll, próbáljunk meg bepattanni a járműbe, majd egy gyors mozdulattal elintézni a settenkedőt. Viszont ha fekete füst száll ki a motortérből, pucoljunk, mert hamarosan robban, és a detonáció magával ránthat minket is.
-	A vietnami katonák fegyverzetét gyakran gyengébbnek érezhetjük az amerikaiakénál, főleg a mesterlövészekét. Ilyenkor fegyverzetünket érdemes lehet lecserélni elesett katonákéval, a G billentyűt használva.
-	Az RPD (NVA) és az M60-as (USA) géppuska tökéletes légelhárító fegyverek, főként ellenséges helikopterek ellen nyújthatnak hathatós védelmet. Ha nincs a közelben elhárító üteg, nyugodtan szórjuk meg ezekkel a gépeket. 
-	Az NVA felderítője nem csak orvlövészként bosszanthatja ellenfeleit, de különféle csapdákat is készíthet. Karókat és sok kellemetlenséget okozó szögeket hagyhat szerteszéjjel a pályán. Ezeket érdemes mindig a megjelenési pontok köré tenni.
-	A mobil megjelenési pontok újdonságot képviselnek a játékban, amit feltétlen ki kell használni. Vietnami oldalon alagutakat rakhatunk le a pálya bármely részére, amihez a következőt kell tenni: válasszuk ki a mérnök kasztot, majd a második felszereléstípust (shovel, azaz ásó). Alaposan vegyük szemügyre a pályát: ha minden igaz, saját zászlóink mellett találhatunk még egy spawn-pontot, amire most lesz szükségünk. Szülessünk meg ott, és nézzünk körül. Hopp, egy alagútba szúrt ásó! Vegyük fel a G billentyűvel, majd igyekezzünk olyan helyre kerülni, ahonnan az ellenséges zászlókat észrevétlenül, nem túl hosszú sétával megközelíthetjük. Útközben ne keveredjünk harcba, inkább tegyünk hatalmas kerülőt ennek elkerülése érdekében. Ha a kívánt helyen vagyunk, válasszuk ki fegyvereink közül az ásót, és nyomjuk meg a bal egérgombot…
-	Igyekezzünk minél gyakrabban változtatni az alagutak helyét, ugyanis az ellenfél sem esett a fejére. Ha észreveszik, hogy sűrűn hátba támadják őket, vagy elfoglalják zászlóikat, megkereshetik, és kiiktathatják értékes alagútjainkat – ugyanis azok elpusztíthatók!
-	Amerikai katonával akár meg is trükközhetjük az NVA-t, ha ellopjuk egy mérnök felszerelését. Ilyenkor ugyanis ők is felvehetik, majd kilométerekre rakhatják a vietnamiak alagútjait, akiknek jó időbe fog kerülni, míg a frontvonalra visszakerülnek…
-	Újdonságot képviselnek a játékban a hőkövetős, vállról indítható rakéták, az SA-7-esek. Ezekkel óvatosan kell bánni, mert nem csak az ellenfélre tapadnak rá: könnyen eltalálhatjuk saját társainkat vele. Ezenfelül nem árt tudni, hogy az SA-7 nem csak repülőgépeket, de a járműveket is követi. 
-	Vadászgépek esetében soha ne tüzeljünk az SA-7-essel szemből közeledő gépre, mert a rakéta célt fog téveszteni. Várjuk ki, amíg a gépet oldalról, vagy ami még jobb, hátulról vehetjük célba, mert a hőérzékelő csak így tudja célba juttatni a rakétát. 
-	Ugyancsak újdonság a játékban a mortar, vagyis az aknavető megjelenése, melyeket az NVA mérnökei helyezhetnek el a pályákon. Ezek roppant veszélyes fegyverek, amiket lehelyezés után bárki használhat, és könnyedén kitakarítható vele egy jól védett bázis. Tűzrávezetéses módszerrel is használhatjuk, hasonlóképpen, mint az önjáró lövegeket.
-	Ne feledd, hogy néhány pályán az amerikai különleges erők felszereléstípusai között megtalálható az egészségügyi csomag. Használd ki ezt a lehetőséget, gyógyítsd vele társaidat és magadat!
-	Lineáris útvonalú pályán (mint pl. Ho Chi Minh Trail, vagy Cambodian Incursion) próbáljunk meg egyetlen lövés nélkül az ellenfél háta mögé kerülni, és elfoglalni hátsó bázisaikat. A középút gyakran rögös lehet.
-	A Battlefield Viatnamban megjelent buja növényzet tökéletes lehetőséget biztosít minden orvlövész számára, hogy a susnyásban lapulva hosszabb ideig ritkítsák ellenfeleiket. De ettől még nem lesznek láthatatlanok! Minden leadott lövéssel felfedhetik pozíciójukat azok előtt, akik távcsővel kutatják a környéket, mert a mesterlövészpuska ilyenkor megcsillan a fényben.
-	Az BF1942-höz képest sokkal több egység rendelkezik távcsővel, melyet nem csupán tüzérségi csapás rendelésére használhatunk. Ha valaki belenéz, a többi játékos a minitérképen láthatja, mi zajlik a térkép túloldalán.
-	A tűzrávezetéses tüzérségi csapás mit sem változott az 1942 óta. Sajnos még most is kevesen használják, talán azért, mert nem tudják, hogyan működik. A dolog lényege, hogy aki a távcsövébe belepillantva bal egérgombot nyom, egy kamerát helyez el a játéktéren, amit a tüzérek a jobb egérgombbal érhetnek el. Ez a külső nézet segíthet a lövedék célba juttatásához, a képernyő szélén látható szélső csúszkák mozgatásával pedig az irányzékon állíthatunk.

Légierő

Mindannyian tudjuk, hogy a légierő szerepe sokban hozzájárulhat csapatunk győzelméhez, de ne feledjük, hogy csak támogató szerepet töltenek be. Legalábbis így volt ez idáig, de vajon a helikopterek megjelenésével mindez megváltozott-e? A válasz egyértelmű igen, ugyanis a lebegő gépezetekkel könnyen megfordíthatjuk egy csata kimenetelét. Lássuk, mit érdemes tudni használóiknak!

-	Helikoptert vezetni nem egyszerű feladat, sok gyakorlást igényel. Ami a legfontosabb: soha ne gyakorolj online játék közben! Erre való az egyszemélyes játékmód, ahol nem vesznek pillanatok alatt kárba az értékes járművek.
-	Használd ki a kávédarálók kapacitását, és mindig várd meg, hogy a közelben lévő társaid is beszálljanak melléd. Ha Hueyt vezetsz, társaid biztos védelmet jelenthetnek, és gyorsabb foglalás szempontjából is fontosak.
-	Ha többen ültök egy helikopterben, lebegj a zászlók közelében. Így nem csupán gyorsabban foglalhattok, de azonnal tovább is állhattok a következő ponthoz. Tömött helikopterrel gyakran érdemes lehet az ellenség főhadiszállását meglátogatni, mert mint tudjuk, minél többen próbálkozunk, a foglalási idő annál gyorsabban telik, így a bázis elfoglalásának tripla ideje sem olyan hosszú.
-	A Cobra típusú helikopter nemcsak a valóságban volt a vietnami háború oroszlánja, de a játékban is veszedelmes ragadozóként tűnik fel. Kétszemélyes gép, legénységének mindkét tagja alaposan megszórhatja az ellenfelet. A tüzér nemcsak gépágyúval, de hőkövető rakétával is lőhet. Ha egyedül ülünk bele, és elég magasan repülünk, egy rövid lövés idejére érdemes lehet átpattanni az anyósülésre, majd mielőtt a gravitáció közbelép, gyorsan visszatérni a pilótafülkébe (1-2 gombok).
-	A vietnamiak MI-8-as, és az amerikaiak Chinook helikoptere gyakran mozgó spawn pontként is funkcionál, amit nem szabad kihasználatlanul hagyni. Nagy magasságban lebegve ejtőernyősöket juttathatunk a frontvonal mögé, aminek előnyét nem szükséges ecsetelni. Bár kicsit unalmas, de ha fontosnak érezzük csapatunk győzelmét, elvállalhatjuk ezek irányítását.
-	Amerikai oldalon a helikopterek különféle járműveket cipelhetnek magukkal, ha elég ügyesek vagyunk, megpróbálkozhatunk mi is ezzel. Csupán annyi a teendőnk, hogy pilótaként az egér jobb gombját lenyomva tartsuk, és kiengedjük a gép alján található láncot, majd lavírozzunk nagyon lassan a cipelendő tárgy fölé. Ha a lánc a helyén van, körülbelül egy másodpercre lesz szükség ahhoz, hogy beakadjon, amit a képernyő jobb alsó részén látható vörös fény zöldre váltása, és egy hang jelez. Mivel minden tárgynak súlya van, ilyenkor nagyon óvatosan kell bánni a botkormánnyal, mert a rakomány radikálisan befolyásolja a repülési modellt. Szálljunk minél magasabbra, és repüljünk lassan!
-	Hajókon, tankokon, egyéb járműveken kívül cipelhetünk mobil spawn pontokat is, amelyek hatalmas ládaként jelennek meg a pályán – könnyen felismerhetők az oldalukon a sokak által már ismert sárga alapon fekete lovassal. Csak profi pilóták kezdjenek hozzá ezeknek a ládáknak a cipeléséhez, melyek ledobásakor hasonlóan funkcionálnak, mint a vietnámiak alagútjai. Vigyázzunk, ugyanis ezeket a ládákat is el lehet pusztítani, ne az ellenfél bázisa közepére dobjuk őket.
-	Bár elég nagy pazarlásnak tűnhet, de a magunkkal cipelt járműveket használhatjuk bombának is. Jól irányzott katonai dzsippel könnyen agyonlapíthatunk pár játékost.
-	A felemelt tankokba akár be is ülhetünk, s a levegőből szórhatjuk az áldást.
-	Az F4-es Phantom az amerikai légierő büszkeségévé vált a ’70-es évek elejére. Ez a gyors, mozgékony, MIG-gyilkosnak is becézett gép nemcsak a levegőben, de a földön is rettegett ellenfél, ugyanis pilótája napalmmal boríthatja be a dzsungeleket. Mielőtt viszont mi is ezt tennénk, mindenképp vessük egy gyors pillantást a minitérképre, hogy megbizonyosodjunk, nincsenek saját egységeink a célterület közelében. Egy-két eltévedt bomba akkora mínuszpontot jelenthet számunkra, ami azonnali kizárást is eredményezhet a játékból.
-	Ha kifogytunk a lőszerből, nem szükséges kiugrani a gépből, s összetörni azt. Elég szép lassan elszállni saját kifutópályánk felett, máris feltölthetjük készleteinket.
-	A repülőgépek könnyebb kezeléséhez használj joystickot, és ha gondolod, válts kameranézetet (C billentyű). Gyors kameraváltással érdemes lehet elemezni bombázásunk eredményességét, sokat tanulhatunk a pontosabb időzítésről. 
-	Tudtad, hogy a baloldali Shift lenyomásával és az egér mozgatásával körbenézhetsz a pilótafülkében?

Tankok, tüzérség és könnyű páncélzatú járművek

A második világháborút feldolgozó Battlefield játékban a legfőbb szerepet a harckocsik kapták, melyekkel pillanatok alatt dobogós helyezést biztosíthattunk magunk számára a végeredmény kihirdetésekor. A Battlefield Vietnamban a tankok szerepe enyhén a háttérbe szorult, amit leginkább a fejlett légierőnek, és a gyengébb páncélzatnak tudhatunk be, de természetesen még mindig rettegett ellenfelek a gyalogosok számára. 

-	Az új könnyűpáncélosoknak és tüzérségi egységeknek személyzete ezúttal sokkal inkább ki van téve az ellenfél kézifegyvereinek, ugyanis azok felsőteste egyszerűen kilóg a járműből. Ezt soha ne feledjük, ugyanis a megszokás nagy úr, és gyakran elfeledkezhetünk erről.
-	A vietnámiak BTR-60-as, és az amerikaiak M-110-es páncélosával könnyedén foglalhatunk zászlókat, főképp, ha többen ülünk a gépben – a foglalás idejére ne felejtsünk el hátra ülni, hogy védve legyünk a támadásoktól.
-	Újdonságot jelent, hogy mostantól az anyósülésen ülők is használhatják fegyvereiket, habár elég kis szögben forgathatják azokat.
-	Ha elfoglalsz egy kontrollpontot, és gyorsan tovább akarsz onnan állni, vedd fontolóra, hogy elpusztítsd a bázison lévő üres járműveket. Talán a közelbe telepítettek egy ellenséges alagutat, vagy ledobtak egy utánpótláscsomagot, és alig várják, hogy odébbállj, s ellened fordítsák azokat.

Általános etikett az online közösségben

A Battlefield társadalomban létezik pár olyan íratlan szabály, aminek betartását mindig a becsületünkre bízzák. Ezek megszegését a játék nem, de a szerverek adminisztrátorai különféle módon büntethetik, ráadásul betartásuk az élvezetesebb játékhoz is hozzásegít minket. Mielőtt viszont belemennénk ezek taglalásába, íme pár kifejezés, amivel minden Battlefield játék közben találkozhatsz: 

TK, vagy teamkiller: szerencsére ezt a fajt már a kihalás fenyegeti, ugyanis a játék kizárással bünteti azokat, akik heccből saját társaikat ölik – de sajnos hosszú hónapokig kénytelenek voltunk elviselni ezeket a „mókás” figurákat. Ha véletlenül elintézzük pár társunkat, a gép kőkemény mínuszpontokkal büntet, ha pedig elérjük a mínusz ötöt, automatikusan kizárjuk magunkat a játékból.

Base-, vagy spawncamper: a Battlefieldben nem feltétlen elitélendő az ún. kempelés, tehát a lesipuskás vadászgatás, hiszen ezért találták ki az orvlövész kasztot. Sokan nem kedvelik őket, de ez ellen nincs mit tenni. Más a helyzet akkor, ha egyesek csupán saját pontjukat akarják növelni azzal, hogy bemasíroznak egy tankkal az ellenfél bázisára, majd ahelyett, hogy elfoglalnák azt, kívül maradnak a foglalási zónán, és elkezdik ritkítani a frissen született játékosokat. Ezt ne tegyük! Ha valamilyen okból kifolyólag magánakciózunk az oroszlán barlangjában, foglaljunk zászlót is! Olyan bázisra, amelyiket nem lehet elfoglalni, ne is menjünk be. Még ha az ellenfél vesztésre is áll, illendő megadni nekik az esélyt a kitörésre. (Tétmérkőzéseken, versenyeken ezt nem szokás kell figyelembe venni.)

Planecamper: talán ők a játék legbosszantóbb egyedei, akik kizárólag repülni szeretnek, harcolni nem. Nem érdekli őket a csapatjáték, csak a saját szórakozásuk. Arról ismerhetők fel, hogy hangárok, leszállópályák közelében állnak, és miközben mi a csapatunk győzelméért küzdünk, ők ásítozva várják, hogy valaki végre lezuhanjon, és megjelenjen a várva-várt repülőgépük. A legnagyobb ostobaságot akkor követik el, amikor a többszemélyes gépeket egyedül viszik el, s így nemcsak kihasználatlanul hagyják azokat, de a csapatmunkát is hátráltatják. Rajongók már sok vicces animációt készítettek róluk, de szerencsére az ellenséges vadászgépek főbb célpontjai is ők – hiszen mindig lehet tudni, hol vannak. Persze ha lebombázzák őket, legfeljebb a májunknak esik jól, a csapatnak nem annyira…

-	Ne használjuk taxinak a különféle járműveket, főképp ne azért, hogy előbb elérjük velük a repülőgépeket, mint társaink. A legnagyobb hibát azzal követhetjük el, ha ezeket a járműveket otthagyjuk a kifutópályán, vagy ami még rosszabb, útközben elgázoljuk társunkat.
-	Játékba belépéskor maradjunk azon az oldalon, amit a gép ránk oszt, majd gyorsan nézzük meg, melyik oldal van létszámfölényben (TAB). Az igazi profiknak teljesen mindegy, melyik oldallal játszanak, előbb-utóbb mindkét oldallal megismerkedhetsz. Állj oda, ahol kevesebben vannak!
-	Ha valaki azt kéri, vigyük el, azt paranccsal jelzi nekünk – esetleg belelő párat abba a járműbe, amelyik felé igyekszünk. Ne legyünk restek, és várjuk meg a társainkat. Így – bár zsírosabb célpontot jelentünk az ellenfél számára – jóval hatékonyabbak leszünk.

Nem olyan rég bekerült a játékba egy egérrel is kezelhető szavazórendszer, amivel egyszerűen kidobhatók a partiból a nemkívánatos egyének. Ezt régebben konzolból, különféle parancssorokkal lehetett csak elérni. Tartsuk be az illemet, még akkor is, ha ez csupán játék; legyünk tekintettel a többi játékos szórakozására. Sok szerencsét kívánunk mindenkinek, találkozunk a harcmezőn!

Chris